Broj: 01-076/24-4130

Podgorica, 22.11.2024. godine

Klub poslanika “Albanski forum”

Poslanik Artan Çobi

**POSLANIČKO PITANJE**

U kojoj je fazi projekat izgradnje mosta na Bojani koji će povezati Ulcinj i Velipoju, da li je u tom pogledu napravljen neki napredak, odnosno da li je usaglašen konačni projekat sa Albanijom i kada će početi zvanični radovi?

**ODGOVOR**

Uvaženi poslaniče Çobi,

Hvala vam na tom pitanju jer je povezana Crna Gora, kako unutra, tako i prema susjedstvu i svijetu, imperativ ove Vlade.

Kada je u pitanju izgradnja međudržavnog mosta preko rijeke Bojane, podsjetiću da je Sporazum između Vlade Crne Gore i Savjeta ministara Republike Albanije o ovom poslu potpisan u februaru 2023. godine.

Nakon toga, Vlada je, na sjednici 29. decembra 2023. godine, utvrdila Predlog zakona o potvrđivanju ovog Sporazuma i dostavila ga Skupštini Crne Gore radi dalje procedure.

Zakon je stupio na snagu 20. marta 2024., a Sporazum 21. aprila iste godine. Zakonom o izmjenama i dopunama Zakona o budžetu Crne Gore za 2024. godinu, u okviru sredstava opredijeljenih u Kapitalnom budžetu Uprave za saobraćaj, za aktivnosti izgradnje mosta preko rijeke Bojane - novi prelaz prema Albaniji, planirana su sredstva za izgradnju novog mosta dužine 150 metara i pristupne saobraćajnice dužine dva kilometra, kao i za usluge stručnog nadzora i eventualne potrebe eksproprijacije. Na ovaj način stvorene su zakonske pretpostavke za početak realizacije ovog projekta, nakon što se kompletira tehnička dokumentacija, u skladu sa međunarodnim sporazumom između Crne Gore i Albanije.

Dodatno, Predlogom Zakona o budžetu Crne Gore za 2025. godinu, koji je Vlada usvojila 15. novembra, i koji je u skupštinskoj proceduri, takođe je planiran projekat “Izgradnja mosta preko rijeke Bojane - novi prelaz prema Albaniji“, ukupne procijenjene vrijednostI 10 miliona eura. Realizacija će biti utvrđena u skladu sa procedurama i uslovima finansiranja koji proisteknu na osnovu međunarodnog sporazuma sa susjednom Albanijom.

Napominjem da je za realizaciju ovog projekta potrebno da se usvoji Prostorni plan Crne Gore, što uskoro očekujemo.

S poštovanjem,

 **PREDSJEDNIK**

 **mr Milojko Spajić**